Adolph Kirdorf

Den Adolph Kirdorf, gebuer den 25. Juni 1845 zu Mettmann, a gestuerwen den 8. Juli 1923 zu München, war en däitsche Manager an der Siderurgie.

 Liewen a Karriär 
Hie war de Jong vum Wiewer Martin Kirdorf (1811–1847) an der Amalie Dickens (*1811), an de grousse Brudder vum Industriellen Emil Kirdorf. No sengem Abitur zu Düsseldorf goung hien op d'Wiewerschoul zu Mülheim am Rhein, fir nom fréien Doud vu sengem Papp Wiewerei Burberg & Kirdorf zu Mettmann z'iwwerhuelen, déi säi Monni bis dohi geleet huet. Ma et koum net méi dozou, well de Betrib net méi mat der technescher Entwécklung mathale konnt, an deemno huet missen zoumaachen, wat säi Monni dozou gefouert huet, sech d'Liewen ze huelen.

De Kirdorf gouf doropshin techneschen Direkter bei der mechanescher Wiewerei Simons & Frowein zu Leichlingen an dono bei der Dortmunder Union. 1875 gouf hien Direkter vum Aachener Hütten-Aktien-Verein Rothe Erde, fir deen, nodeems en e puermol de Proprietär gewiesselt huet, ze sanéieren.

Hien huet d'technesch Anlage weider moderniséiere gelooss. Sou huet hien 1880 do, als an engem vun de éischte Stolwierker an Däitschland, den Thomas-Procédé agefouert. Well et op der Rothe Erde keng Héichiewe gouf, ass d'Réieisen vun Esch-Uelzecht (Lëtzebuerg war deemools Member vum Däitschen Zollveräin) a senger Nopeschgemeng Audun-le-Tiche/Däitsch Oth (a Loutrengen, dat zanter 1871 zum Däitsche Räich gehéiert huet), mam Zuch erbäibruecht ginn. D'Kuel an de Kock, déi fir d'Energie néideg waren, koume vun der Gelsenkirchener Bergwerks-AG, wou dem Kirdorf säi Brudder Emil Direkter war. Dank dem Kirdorf senger Strategie huet den Aachener Hütten-Aktien-Verein tëscht 1887 an 1890 seng Produktioun vu réiem Stol vu ronn 500.000 Tonnen op eng Millioun verduebelt an hat domat déi éischt Plaz an Däitschland ënnert der Stolwierker.

1904 war den Adolph Kirdorf Matgrënner vum Stahlwerksverband zu Düsseldorf, deen als Zil hat, déi heterogeen Eisen- a Stolproduktioun an Däitschland an engem Wirtschaftskartell, respektiv Syndikat, zesummenzebréngen, an esou mam Oberschlesische Stahlwerksverband praktesch déi ganz Produktioun ze beherrschen. De Kirdorf huet och zesumme mam Schalker Gruben- und Hüttenverein 1905 eng Interessegemeinschaft gegrënnt, an 1907 ënnert dem Daach vun der Gelsenkirchener Bergwerks-AG fusionéiert. 1906 huet en d'Eschweiler Drahtfabrik vum Aachener Hütten-Aktien-Verein iwwerhuele gelooss, an 1910 huet en, zesumme mat sengem Brudder, zu Esch um Belval déi no hinnen zwéi genannt Adolf-Emil-Hütte opriichte gelooss, déi, wéi se 1912 a Betrib goung, eng vun de modernsten Anlage vun hirer Zäit war, an duerch déi den Aachener Hütten-Aktien-Verein mat ewell 11 Héichiewen, nieft der Arbed déi der 15 hat, an der Deutsch-Luxemburgischen Bergwerks- und Hütten-AG mat hirer 9, zu engem vun den dräi groussen Eisen- a Stolproduzenten zu Lëtzebuerg gemaach huet.

Nom Eischte Weltkrich huet de Kirndorf missen d'Schmelzen zu Esch an zu Oth un d'Société Métallurgique des Terres Rouges, e Konsortium ënner der Leedung vun der Arbed, verkafen.

Hie krut den Éierentitel Geheimer Kommerzienrat a gouf 1912 zum Éierendokter (Dr.-Ing. E. h.) vun der RWTH Aachen ernannt. Den Adolph Kirndorf läit zu Burtscheid bei Oochen begruewen.

 Famill 
Den Adolph Kirdorf war fir d'éischt mat der Klara Hoesch (1853–1906), dono mat hirer Sëschter Emma (1856–1932) bestuet, den Duechtere vun engem Pabeierfabrikant vun Düren, dem Matthias Eberhard Ludolf Hoesch (1818–1868). Mat der Klara hat hien ee Jong, de Max (1878–1923), deen ee Mount viru sengem Papp gestuerwen ass, an zwou Duechteren.

 Literatur a Quellen 
 H. Becker: Aachener Hütten-Aktien-Verein Rothe Erde bei Aachen. Festschrift für den 60jährigen Gedenktag der Inbetriebnahme seiner Werksanlagen. 1847–1907. Aachen 1907.
 Wilhelm Rabius: Der Aachener Hütten-Aktien-Verein in Rothe Erde. 1846–1906. Die Entstehung und Entwicklung eines rheinischen Hüttenwerks. Jena 1906.
 Michael Käding: Rot(h)e Erden. In: Paul Thomes (Hrsg.): Rohstoffbasis und Absatzmarkt. Die Schwerindustrie des Großherzogtums Luxemburg und das Aachener Revier. Aachen 2005, S. 13–20. (= Aachener Studien zur Wirtschafts- und Sozialgeschichte, Band 2.)
 Michael Käding: Geschichte des Aachener Hütten-Aktien-Vereins Rothe Erde. In: Paul Thomes (Hrsg.): Rohstoffbasis und Absatzmarkt. Die Schwerindustrie des Großherzogtums Luxemburg und das Aachener Revier. Aachen 2005, S. 83–142. (= Aachener Studien zur Wirtschafts- und Sozialgeschichte, Band 2.)

Dësen Artikel gouf ugeluecht als eng Iwwersetzung vun  Adolph Kirdorf, an der Versioun vum 25.01.2025.

Kategorie:Däitsch Entrepreneren
Kategorie:Manager (Wirtschaft)
Kategorie:Gebuer 1845
Kategorie:Gestuerwen 1923